OBH 7039/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos elhúzódó nyugdíj megállapítása, illetőleg folyósítása miatt fordult segítségért az állampolgári jogok országgyűlési biztosához.

Érintett alkotmányos jogok

Szociális biztonsághoz való jog /Alk. 70/E. § (1-2) bek./

Alkalmazott jogszabályok

A társadalombiztosításról szóló 1975. évi II. tv. (T.) és a végrehajtására kiadott 89/1990. (V.1.) MT rendelet (R.)

T. 8. § A társadalombiztosítási feladatokat ellátó szerv a hozzáforduló biztosítottat jogairól és kötelezettségeiről tájékoztatja, igényének érvényesítéséhez segítséget nyújt.

T. 98. § (1) A társadalombiztosítási ellátást - az egészségügyi szolgáltatások kivételével - szóban vagy írásban, egyes ellátásokat csak írásban lehet igényelni. Az igényt visszamenőleg legfeljebb hat hónapra lehet érvényesíteni.

R. 264. § (1) A nyugellátásra és a baleseti nyugellátásra az igényt az Országos Nyugdíjbiztosítási Főigazgatóság által az erre a célra rendszeresített és az igénylő (törvényes képviselője) által aláírt nyomtatványon 
   a.) az igénylő lakóhelye szerint illetékes nyugdíjbiztosítási igazgatóságnál (kirendeltségnél) .... kell bejelenteni.

R. 266. § (1) Ha az igénylő azon a napon, amelyen az öregségi nyugdíjra jogosultsága megnyílik, munkaviszonyban áll, öregségi nyugdíját a munkaviszony megszűnését követő naptól lehet megállapítani. (Hatályos: 1996. október 22-ig)

45/1996. (X.22.) AB határozat 
Az Alkotmánybíróság megállapítja, hogy a társadalombiztosításról szóló 1975. évi II. törvény végrehajtása tárgyában kiadott 89/1990. (V.1.) MT rendelet 266. § (1)-(3) bekezdése alkotmányellenes, azért azokat e határozat kihirdetése napjával megsemmisíti.

Megállapított tényállás

A panaszos a Vígszínház művésze, felmentési ideje 1996. június 1- 1997. május 31-ig tartott. A fenti időszakra járó illetménye 1996. júliusában kifizetésre került. Az öregségi nyugdíjigényét a munkáltató 1997. április 17-én nyújtotta be a Fővárosi és Pest Megyei Nyugdíjbiztosítási Igazgatósághoz. Az igénybejelentő lapot - a munkáltató ügyintézőjének írásos nyilatkozata szerint - a panaszos kérésére, annak nevében ő írta alá, folyósítási címként tévesen a 1014  Budapest, Táncsics M. u. 10. számot, a folyósítás kezdő napjaként 1997. június 1-jét  jelölte meg. 

A nyugdíjigényt a Fővárosi és Pest Megyei Nyugdíjbiztosítási Igazgatóság a 11-10901/97/04. számú 1997. július 24-én kelt határozatával elbírálta. A megállapított nyugdíj összege 53 év 347 nap szolgálati idő alapján 41.176.- Ft. A folyósításra került nyugdíjösszege az 1991. évi XII. tv. alapján járó pótlékkal és növeléssel 64.429.- Ft/hó. 1997. augusztus 19-én, illetőleg 22-én került két részletben 193.287.- Ft az igénybejelentő lapon megjelölt címre első ízben kiutalásra. A munkáltató közreműködésével történt meg a panaszos címváltozásának, illetőleg a helyes lakcím bejelentése, 1997. augusztus 29-én a panaszos átvette a fenti összeget. A 741-90113-5 törzsszámon azóta folyamatosan történik a nyugellátás folyósítása.

Az állampolgári jogok országgyűlési biztosa a vizsgálat során megállapította, hogy súlyosan sérült a panaszos szociális biztonsághoz és jogbiztonsághoz való alkotmányos joga a következők miatt:

Az igénybejelentő lap kitöltésekor törvénysértést követett el a munkáltató ügyintézője, mivel az igénylő nevét ő írta alá, ezzel együtt téves folyósítási címet közölt.

A panaszos 1996. október 23-tól jogosult volt öregségi nyugdíjra, azonban nincs arra adat, hogy erről a munkáltató, illetőleg a nyugdíjbiztosítási igazgatóság ügyintézője tájékoztatta volna.

Az 1997. április 17-én benyújtott nyugdíjigényt, mivel panaszos az öregségi nyugdíjhoz szükséges minden feltétellel rendelkezett 6 hónapra visszamenőleg (legkorábban 1996. október 23-tól) kellett volna az igazgatóságnak elbírálni, illetőleg a megállapított nyugdíjára e naptól jogosult, mert a 45/1996. (X.22.) AB határozat értelmében a munkaviszony megszűnése nem feltétele a nyugdíj megállapításának. 

Ajánlás

Az állampolgári jogok országgyűlési biztosa felkéri a munkáltató Vígszínház igazgatóját és a Fővárosi és Pest Megyei Nyugdíjbiztosítási Igazgatóság Igazgatóját a törvénysértés megszüntetésére.

Felkéri továbbá a Fővárosi és Pest Megyei Nyugdíjbiztosítási Igazgatóság Igazgatóját, szíveskedjék gondoskodni a panaszos nyugdíjának jogszerű megállapításáról és intézkedni az elmaradt összeg utólagos folyósításáról.

Az állampolgári jogok országgyűlési biztosa szükségesnek tartja az adott ügyben mind a munkáltató, mind a Nyugdíjbiztosító felelősségének megállapítását.

Budapest, 1997. december "     "

Gönczöl Katalin

Kiegészítés az OBH 7039/1997. számú jelentéshez:

A munkáltató Vígszínház az ajánlásnak megfelelően a szükséges intézkedést megtette, nevezetesen:

-  az igénybejelentő lapot aláíró ügyintéző ellen felelősségrevonást alkalmazott,
   (megállapítást nyert, hogy a folyósítási címet nem a munkáltató közölte tévesen, hanem a         Nyugdíjbiztosító hibázott)
- az ügy tanulságaként az "összes többi, nemrég nyugdíjba ment idős" alkalmazott nyugdíjigényét és a megállapításokat felülvizsgálták, melynek eredményeként hasonló hibákat kellett korrigálni.

A Fővárosi és Pest Megyei Nyugdíjbiztosítási Igazgatóság a munkáltató közreműködésével számításokat végzett arra vonatkozóan, hogy a panaszos mely esetben és melyik időponttól lenne jogosult a legkedvezőbb összegű nyugdíjra, melyről tájékoztatást kapott. Sajnálatos módon időközben a panaszos elhunyt. A számítások szerint a legkedvezőbb összegű ellátás 1997. január 1-jétől kezdődően illette meg a panaszost, ezért ezt a módosító határozatot az Igazgatóság hagyatékba utalással elkészítette, a határozatot az elhunyt férje címére postázták.

Gönczöl Katalin